RAPORT AL COMISIEI Al doisprezecelea raport privind pregătirile practice în vederea viitoarei extinderi a zonei euro /* COM/2013/0540 final */





RAPORT AL COMISIEI CĂTRE PARLAMENTUL EUROPEAN, CONSILIU, BANCA CENTRALĂ EUROPEANĂ, COMITETUL ECONOMIC ȘI SOCIAL EUROPEAN ȘI COMITETUL REGIUNILOR Al doisprezecelea raport privind pregătirile practice în vederea viitoarei extinderi a zonei euro 1. INTRODUCERE În urma adoptării monedei euro de către Estonia la 1 ianuarie 2011, zona euro este formată în prezent din șaptesprezece state membre ale UE. Se preconizează că nouă dintre celelalte unsprezece state membre vor adopta moneda euro după îndeplinirea condițiilor necesare. Danemarca și Regatul Unit au posibilitatea de a refuza („opt out”) să adopte moneda euro, acestea neluându-și un angajament în acest sens. Prezentul raport evaluează stadiul actual al pregătirilor practice privind introducerea monedei euro în Letonia, precum și progresul înregistrat cu privire la campania de comunicare referitoare la introducerea acesteia. În urma deciziei Consiliului din 9 iulie 2013, care a concluzionat că au fost îndeplinite condițiile necesare pentru adoptarea monedei euro, Letonia urmează să adopte moneda euro la 1 ianuarie 2014 („data adoptării monedei euro”). Rata de conversie între latsul leton și euro a fost stabilită în mod irevocabil la paritatea de 0,702804 lats letoni la 1 euro. 2. Situația pregătirilor privind trecerea la moneda euro în Letonia Letonia va fi cea de-a șasea țară din grupul de state membre ce au aderat la UE în 2004 care adoptă moneda euro. Data-țintă inițială, 1 ianuarie 2008, prevăzută de Letonia în Planul de acțiune pentru punerea în aplicare a monedei unice europene din 1 noiembrie 2005 a fost reconsiderată ulterior. Data-țintă de 1 ianuarie 2014 a fost stabilită de guvernul leton prin Ordinul Cabinetului de Miniștri nr. 165 din 24 martie 2010. Planul național al Letoniei de trecere la moneda euro a fost aprobat de Cabinetul de Miniștri leton la 19 septembrie 2012 și actualizat ulterior la 4 aprilie 2013. Planul național de trecere la moneda euro este completat de un plan de acțiune detaliat privind introducerea monedei europene unice în Letonia. În ultimele luni, autoritățile letone au depus eforturi sistematice considerabile pentru a asigura trecerea fără dificultăți la moneda euro. 2.1. Organizarea procesului de trecere la moneda euro, adaptarea sistemului juridic și pregătirile din sectorul public Pregătirile practice în vederea adoptării monedei euro în Letonia sunt conduse de Comitetul de coordonare, prezidat de secretarul de stat al Ministerului de Finanțe. Comitetul de coordonare este supravegheat de Consiliul de coordonare pentru trecerea la moneda europeană unică. Se efectuează lucrări pregătitoare în domenii specifice la nivelul a cinci grupuri de lucru, în care sunt implicați reprezentanți din sectorul public și privat (Grupul de lucru pentru administrația de stat, Grupul de lucru pentru sisteme de numerar și plată, Grupul de lucru pentru corporații nefinanciare și consumatori, Grupul de lucru pentru sisteme financiare și Grupul de lucru pentru sensibilizarea publicului și comunicare). Grupurile de lucru sunt coordonate de un director de proiect privind adoptarea monedei euro, care se subordonează direct Comitetului de coordonare. La fel ca vecina sa Estonia, Letonia s-a abținut de la numirea unei „persoane responsabile cu informarea privind moneda euro”, care să acționeze drept punct unic de monitorizare pentru toate pregătirile naționale privind trecerea la moneda euro. Cu toate acestea, a fost înființat un Birou de informare privind moneda euro în cadrul Ministerului de Finanțe, care reprezintă principalul punct de comunicare cu publicul. În ianuarie 2013, parlamentul leton a adoptat „Legea privind procedura de introducere a monedei euro”, o lege-cadru care prevede principiile de bază ale trecerii la moneda euro (de exemplu, principiile de rotunjire aplicabile conversiei, perioada de dublă circulație, procedurile privind substituirea monedei fiduciare cu moneda euro și retragerea din circulație a monedei naționale, normele privind conversia prețurilor și dubla afișare a prețurilor etc.). De asemenea, Legea privind procedura de introducere a monedei euro stabilește programul de ajustare a actelor juridice care trebuie modificate în urma introducerii monedei euro. Legea privind Banca Letoniei a fost, de asemenea, modificată în vederea asigurării compatibilității cu Tratatul privind funcționarea Uniunii Europene și cu statutul SEBC și al BCE. În prezent, sectorul public se pregătește pentru trecerea la moneda euro. Având în vedere că nu există o „persoană responsabilă cu informarea privind moneda euro” dedicată, care să acționeze ca reprezentant și coordonator al trecerii la moneda euro, este în special important să se asigure disponibilitatea imediată a unuia sau mai mulți coordonatori responsabil(i) cu trecerea la moneda euro în jurul datei de 1 ianuarie 2014 în vederea furnizării de răspunsuri rapide în cazul în care apar probleme. 2.2. Pregătirile din sectorul financiar și bancar Letonia intenționează să utilizeze un scenariu „big bang”[1] și o perioadă de dublă circulație de două săptămâni. Latsul leton prezintă o putere de cumpărare relativ mare, fiind utilizat intensiv de populație pentru plățile cotidiene. Spre deosebire de vecinii lor estoni, letonii se bazează într-o mai mică măsură pe mijloacele electronice de plată (aproximativ 15% din populația Letoniei nu și-a deschis un cont bancar până în aprilie 2013). În total, 51 de milioane de bancnote letone și 482 de milioane de monede letone se află în circulație la momentul actual (conform datelor de la 1 iunie 2013). Aproximativ 293 de milioane de monede letone vor fi retrase din circulație. Structura paralelă a denominării în monedă letonă și a denominării în monedă euro va facilita gestionarea monedei euro în Letonia. Cu toate acestea, având în vedere că un lats leton valorează mai mult decât un euro, valorile vor „crește” din cauza conversiei. Până la realizarea trecerii la moneda euro, este extrem de important să se explice acest efect cetățenilor și să se încerce, pe cât posibil, eliminarea preocupărilor acestora în ceea ce privește inflația. Întrucât Letonia nu dispune de propria monetărie, aceasta a organizat o procedură de achiziții publice de monede euro. Cele 400 de milioane de monede euro destinate Letoniei urmează să fie produse de Staatliche Münzen Baden-Württemberg (Stuttgart, Germania). Grafica fețelor naționale ale monedelor euro ale Letoniei a fost aleasă prin intermediul unei licitații la care au participat toți actorii din sectorul public leton în 2004. Monedele de 1 euro și 2 euro vor ilustra o țărancă letonă, monedele de 50, 20 și 10 eurocenți vor ilustra stema mare a Letoniei, în timp ce monedele de 5, 2 și 1 eurocenți vor ilustra stema mică a Letoniei. Bancnotele euro vor fi împrumutate din stocurile Eurosistemului. Banca Letoniei a comandat 110 milioane de bancnote euro din diferite cupiuri pentru trecerea la moneda euro. Data de începere a procesului de alimentare anticipată a instituțiilor de credit a fost programată pentru 1 noiembrie 2013; procesul de alimentare anticipată secundară a principalilor clienți ai băncilor comerciale va începe la 10 decembrie 2013. Conform primelor estimări, alimentarea anticipată și alimentarea anticipată secundară se vor ridica la aproximativ 25 de milioane de bancnote euro și 192 de milioane de monede euro din diferite cupiuri. Având în vedere riscul apariției unor condiții meteorologice adverse în preajma datei adoptării monedei euro în Letonia, volumul alimentării anticipate și al alimentării anticipate secundare ar trebui planificat cu foarte mare atenție. În contextul riscului de securitate sporit, a fost elaborat un plan de acțiune în domeniul securității care prevede măsuri de sporire a securității transporturilor de numerar efectuate de sectorul transportului de fonduri (Cash-in-transit – CIT) pe parcursul procesului de trecere la moneda euro. 50% din monedele care urmează să fie alimentate anticipat vor fi furnizate în pachete pentru cetățeni (aproximativ 800 000 de pachete de monede pentru aproximativ 816 000 de gospodării) și pentru comercianții cu amănuntul (aproximativ 70 000 de pachete). Conform planificărilor, pachetele standard vor conține câte 14,23 EUR pentru cetățeni și câte 200 EUR pentru comercianții cu amănuntul. Dimensiunea pachetelor de monede destinate comercianților cu amănuntul pare a fi destul de mare pentru întreprinderile mici. Se recomandă furnizarea unor pachete mai mici sau autorizarea comercianților cu amănuntul să comande volume mai mici de monede din partea sucursalelor bancare în după-amiaza zilei în care urmează să fie adoptată moneda euro. Data de începere a vânzării pachetelor de monede pentru cetățeni a fost programată pentru 10 decembrie 2013. Pachetele vor fi vândute în cadrul sucursalelor Băncii Letoniei, al instituțiilor de credit și al oficiilor poștale. De asemenea, vor fi disponibile pachete de monede speciale pentru colecționari începând cu data adoptării monedei euro (35 000 de pachete în total). Au fost prevăzute diferite măsuri în vederea reducerii volumelor de lats care necesită preschimbarea fizică, printre care schimbul nerestricționat de monede la Banca Letoniei începând cu octombrie 2013 și scăderea treptată a numărului de bancnote letone din cupiurile mari aflate în circulație cu suficient de mult timp înainte de data adoptării monedei euro. Mai mult, monedele pot fi depuse gratuit în cele mai importante bănci, indiferent de volum, începând din octombrie 2013. Băncile comerciale și oficiile poștale își vor spori facilitățile de depozitare a numerarului având în vedere volumele de numerar excepțional de ridicate care vor trebui manipulate pe parcursul perioadei de trecere la moneda euro. Începând cu data adoptării monedei euro, vor fi autorizate schimburi nelimitate de numerar în cadrul băncilor comerciale pentru o perioadă de șase luni și în cadrul a 302 oficii poștale pentru o perioadă de trei luni (perioadă care poate fi prelungită cu încă trei luni). Pentru a nu subestima eforturile de comunicare privind noua rată de conversie, băncile și oficiile de schimb valutar ar trebui să fie obligate să utilizeze rata oficială de conversie din momentul stabilirii acesteia și până la data adoptării monedei euro și să afișeze separat orice comisioane de schimb. Banca Letoniei va converti în mod gratuit sume nelimitate de lats în euro pentru o perioadă de timp nelimitată. 987 dintre cele 1 105 bancomate (ATM-uri) din Letonia vor distribui bancnote euro la prima oră a zilei de 1 ianuarie 2014, dar, pentru restul de 118 ATM-uri, nu s-a stabilit în mod clar dacă vor fi disponibile pentru retrageri în euro înainte de 2 ianuarie 2014. În contextul rolului esențial al disponibilității ATM-urilor pentru inițierea fără dificultăți a substituirii monedei fiduciare cu moneda euro, trebuie să se garanteze faptul că toate ATM-urile sunt complet funcționale în ceea ce privește furnizarea de monedă euro începând cu 1 ianuarie 2014. ATM-urile care nu pot fi adaptate la timp trebuie închise. Considerând că toți comercianții cu amănuntul vor trebui să dea rest exclusiv în euro începând cu data adoptării monedei euro, ar trebui să se aibă în vedere abținerea temporară de la alimentarea ATM-urilor cu bancnote din cupiurile care depășesc 50 EUR. De asemenea, băncile ar trebui să se abțină de la introducerea unor cupiuri mari în săptămânile anterioare și ulterioare trecerii la moneda euro, în lats leton sau în euro, deoarece prezența cupiurilor mari îngreunează sarcina sectorului de vânzare cu amănuntul de a furniza rest în euro. Băncile comerciale responsabile și First Data Letonia au lansat deja operațiunile de ajustare a terminalelor punctelor de vânzare (POS) în vederea trecerii imediate la euro de la 1 ianuarie 2014. Consumatorii ar trebui să fie încurajați să utilizeze mai des plățile electronice în primele zile ulterioare datei adoptării monedei euro. 99,3% din POS sunt deja compatibile cu Zona unică de plăți în euro (SEPA). Sectorul bancar leton cuprinde 406 sucursale bancare, dintre care 339 oferă servicii cu numerar. Băncile comerciale intenționează să consolideze personalul din sucursalele care gestionează operațiuni în numerar. Facilitățile de numărare și depozitare din cadrul sucursalelor respective vor fi ajustate. Serviciile destinate clienților cu amănuntul vor fi furnizate separat de serviciile destinate clienților privați, urmând a fi oferite servicii de colectare a numerarului pentru comercianții cu amănuntul și alți clienți comerciali. O serie de bănci comerciale își vor prelungi programul de lucru cu publicul la sfârșitul anului. În timp ce Banca Letoniei plănuiește să furnizeze publicului larg operațiuni de preschimbare a numerarului începând cu 1 ianuarie 2014, în general, băncile și oficiile poștale nu intenționează să își deschidă sucursalele la data adoptării monedei euro. Acest lucru ar trebui reconsiderat în vederea facilitării unui debut fără dificultăți al substituirii monedei fiduciare, precum și pentru a permite micilor comercianți cu amănuntul care nu au participat la procesul de alimentare anticipată secundară să primească numerarul de care au nevoie. Sucursalele băncilor și ale oficiilor poștale ar trebui să fie deschise cel puțin în după-amiaza zilei de 1 ianuarie 2014. De la mijlocul anului 2013, personalul bancar va beneficia de sesiuni de formare specială în vederea trecerii la moneda euro. Ajustările aduse sistemelor informatice ale băncilor se află în curs de desfășurare; testarea finală a fost programată pentru sfârșitul lunii noiembrie/începutul lunii decembrie 2013. Pentru a facilita logistica și retragerea din circulație a monedei naționale (latsul), întreprinderile de transport de fonduri și băncile comerciale vor fi echipate cu containere mobile standard destinate colectării, depozitării și transportului de monede. Conturile băncilor comerciale deschise la Banca Letoniei vor fi creditate în ziua depunerii monedelor, urmând ca după numărarea monedelor să se opereze corecțiile necesare. Pentru a garanta o trecere fără dificultăți la moneda euro, alimentarea cu numerar în euro a micilor comercianți cu amănuntul ar trebui asigurată fie prin furnizarea unor pachete de monede mici suplimentare, fie prin intermediul unor facilități de comandă specifice. În perioada iulie 2013 – 1 ianuarie 2014, băncile și oficiile de schimb valutar ar trebui să fie obligate să utilizeze rata oficială de conversie pentru tranzacțiile de schimb în euro, cu facturarea separată a eventualelor comisioane de schimb. Este esențial ca toate ATM-urile să fie disponibile pentru retragerea de numerar în euro începând cu 1 ianuarie 2014. ATM-urile care, din motive tehnice, nu pot fi adaptate la timp ar trebui închise. Pentru a se evita situațiile în care comercianții cu amănuntul ar putea să rămână fără rest din cauza plăților cu bancnote din cupiurile mari efectuate de către clienți, ATM-urile nu ar trebui să fie alimentate cu bancnote din cupiurile mai mari de 50 EUR în perioada trecerii la moneda euro, iar băncile ar trebui să se abțină de la distribuirea de bancnote din cupiurile mari la ghișee. Consumatorii ar trebui să fie încurajați să utilizeze mai des plățile electronice în primele zile ulterioare datei adoptării monedei euro. 2.3. Prevenirea practicilor abuzive și a percepției eronate a cetățenilor cu privire la evoluția prețurilor În conformitate cu Legea privind procedura de introducere a monedei euro, perioada de dublă afișare a prețurilor, atât în monedă națională, cât și în monedă euro, începe cu trei luni înainte de data adoptării monedei euro, și anume de la 1 octombrie 2013, cu excepția cazului în care stabilirea oficială a ratei de conversie de către Consiliul Uniunii Europene are loc după data respectivă, și se încheie la șase luni de la data adoptării monedei euro. Având în vedere experiența acumulată anterior cu ocazia trecerii la moneda euro a altor state membre, se recomandă încheierea, prin intermediul mijloacelor de reglementare, a afișării duble a prețurilor până la 1 ianuarie 2015, asigurându-se faptul că data respectivă este comunicată în mod clar publicului larg, astfel încât acesta să poată beneficia în mod corespunzător de perioada de dublă afișare a prețurilor pentru a se obișnui cu noua scară de valori. Aceasta va facilita asimilarea integrală de către cetățeni a noii monede. Detaliile privind dubla afișare a prețurilor sunt prevăzute în Regulamentul nr. 178/1999 din 18 mai 1999 privind procedura de afișare a prețurilor bunurilor și serviciilor, astfel cum a fost modificat la 9 mai 2013. De asemenea, Centrul pentru protecția drepturilor consumatorilor (CRPC) a elaborat orientări privind indicarea prețurilor pe parcursul perioadei de dublă afișare, care au fost aprobate la 30 mai 2013. Începând cu ianuarie 2013, prețurile a 120 de produse și servicii achiziționate în mod frecvent în cele mai populare puncte de vânzare din cele mai mari șapte orașe din Letonia au fost monitorizate de societatea „Aptauju centrs”. Serviciile monitorizate includ diverse servicii care, conform experienței dobândite anterior cu ocazia trecerii la moneda euro a altor state membre, sunt cele mai susceptibile a fi afectate de creșterea prețurilor asociată trecerii la moneda euro, cum ar fi serviciile oferite de saloanele de frizerie și coafură, restaurante și cafenele, precum și atelierele de reparații auto. Rezultatele monitorizării sunt publicate în mod periodic pe site-ul internet al Ministerului Economiei și pe site-ul internet dedicat trecerii la moneda euro. Ministerul Economiei din Letonia a pregătit o campanie intitulată „Introducem corect moneda euro”. În conformitate cu inițiativele voluntare puse în aplicare cu succes pe parcursul trecerii anterioare a altor state la moneda euro, campania invită societățile comerciale (de exemplu, comercianții cu amănuntul, instituțiile financiare, magazinele online) să se angajeze să nu utilizeze trecerea la moneda euro în scopul obținerii de profituri personale, să respecte normele privind trecerea la moneda euro și să ofere asistența necesară clienților lor. Abonații vor primi un logo care va atesta participarea acestora la campania „Introducem corect moneda euro”, urmând a fi menționați pe „lista albă” disponibilă pe site-ul internet al Proiectului Euro. Apelul de înscriere a fost inițiat la 12 iunie 2013. Lansarea campaniei este programată pentru iulie 2013, adică cu peste două luni înainte de începerea afișării duble obligatorii a prețurilor. Autoritățile letone preconizează o rată de participare a pieței de cel puțin 70%. Se recomandă vizarea unei participări mult mai largi. Respectarea cerințelor privind conversia și afișarea prețurilor (de exemplu, regulile de rotunjire) pe parcursul perioadei de dublă afișare a prețurilor și a punerii în aplicare a memorandumului „Introducem corect moneda euro” va fi monitorizată de CPRC în colaborare cu ONG-urile pentru protecția drepturilor consumatorilor. 38 de inspectori vor efectua verificări intensive ale punctelor de vânzare. Se recomandă, în special, creșterea suplimentară a numărului de angajați și voluntari disponibili pentru inspecție cu scopul de a asigura o monitorizare fiabilă și efectivă a prețurilor pe parcursul săptămânilor următoare adoptării ratei de conversie până la sfârșitul perioadei de dublă afișare a prețurilor. Ar trebui să se solicite autorităților locale să identifice în fiecare localitate voluntari dispuși să contribuie la efectuarea monitorizării detaliate a prețurilor. În caz de nerespectare a instrucțiunilor furnizate de funcționarii CRPC, se poate impune o amendă de până la 500 LVL. De asemenea, CPRC va controla punerea în aplicare a memorandumului „Introducem corect moneda euro”. Societățile comerciale care nu elimină contravențiile identificate de către CRPC, care încalcă în mod repetat dispozițiile legale sau memorandumul și/sau utilizează practici comerciale incorecte vor figura pe o „listă neagră” care va fi făcută publică. O societate comercială inclusă pe „lista neagră” nu va mai fi eligibilă pentru menționarea pe „lista albă” și va pierde dreptul de utilizare a logo-ului campaniei „Introducem corect moneda euro”. Consumatorii vor putea să înainteze către CRPC plângeri privind încălcarea normelor de indicare a prețurilor prin intermediul unei linii telefonice dedicate, al unei linii telefonice de informare generală cu privire la adoptarea monedei euro, al e-mail-urilor și al scrisorilor. Cu scopul de a combate percepția eronată a cetățenilor cu privire la evoluția prețurilor, neregulile detectate ar trebui abordate de urgență. Creșterile suspecte ale prețurilor identificate de inspectori, precum și cele reclamate de către consumatori prin intermediul liniei telefonice a CRPC ar trebui să fie investigate în mod corespunzător, urmând să se adopte măsurile corective necesare cât mai curând posibil, de preferat în termen de maximum 48 de ore. Măsurile prevăzute pentru prevenirea practicilor abuzive și a percepției eronate a cetățenilor cu privire la evoluția prețurilor ar trebui consolidate în mod semnificativ. Obiectivele privind înscrierea la campania „Introducem corect moneda euro” ar trebui să fie cât mai ambițioase cu putință. Numărul de angajați disponibili pentru monitorizarea dublei afișări a prețurilor și a punerii în aplicare a memorandumului „Introducem corect moneda euro” ar trebui să crească suplimentar prin identificarea de voluntari în toate localitățile letone. Ar trebui să se adopte măsuri corective imediate împotriva societăților comerciale care nu respectă cerințele privind conversia și dubla afișare a prețurilor (de exemplu, regulile de rotunjire) sau care nu pun în aplicare în mod corespunzător memorandumul „Introducem corect moneda euro” în vederea luării unei decizii finale în termen de maximum 48 de ore. 2.4. Pregătirile privind trecerea la moneda euro în zonele rurale și în cadrul întreprinderilor La fel ca vecina sa Estonia, Letonia are o densitate scăzută a populației în comparație cu media UE[2]. Țara este formată din 119 autorități locale. Având în vedere obiceiurile de plată în numerar ale letonilor, planificarea și pregătirea detaliată a procedurilor de schimbare monetară sunt esențiale în zonele rurale în vederea trecerii fără dificultăți la moneda euro. Facilitățile de schimbare a latsului leton în euro și de retragere a monedei naționale trebuie să fie puse la dispoziție în toate zonele. În acest context, autoritățile letone au elaborat orientări practice pentru municipalități. Mai mult, a fost creată o listă de verificare a acțiunilor de trecere la moneda euro în vederea facilitării monitorizării progreselor înregistrate la nivel municipal. Pentru a se garanta faptul că toate autoritățile locale sunt pregătite în mod corespunzător, punerea în aplicare a acțiunilor identificate pe lista de verificare ar trebui monitorizată în mod periodic și structurat. Reuniunile periodice ale coordonatorilor locali ai trecerii la moneda euro le-ar oferi acestora posibilitatea unui schimb de experiență cu privire la pregătirea procesului de introducere a monedei euro. În afara mijloacelor de informare în masă și a internetului, autoritățile locale vor fi de cele mai multe ori singurul furnizor de informații în zonele îndepărtate. Prin urmare, acestea ar trebui să fie pregătite și formate în detaliu. Serviciile de preschimbare a numerarului vor fi furnizate nu numai de către băncile comerciale (339 de sucursale) ci și de 302 oficii poștale ale Poștei Letone în perioada 1 ianuarie – 31 martie 2014 (perioadă care poate fi prelungită cu încă trei luni). Acoperirea zonelor rurale de către sucursalele bancare, ATM-urile (mobile) amplasate în afara sediului băncilor și oficiile poștale a fost monitorizată îndeaproape de la începutul anului 2013. După caz, băncile comerciale ar trebui să ia în considerare utilizarea unor oficii mobile de preschimbare a numerarului în afară de ATM-urile mobile existente. Personalul Poștei Letone, în special angajații care au contact direct cu clienții, ar trebui să beneficieze de o formare corespunzătoare în vederea gestionării simultane a celor două tipuri de monedă și a informării cetățenilor. De asemenea, va fi necesară o formare specifică privind elementele de siguranță ale bancnotelor și monedelor euro și prevenirea falsificării acesteia. Sucursalele locale ale organizațiilor de consumatori, ale agențiilor și ale diferitor organizații neguvernamentale ar trebui să fie implicate în mod activ în pregătiri cu scopul de a spori asumarea la nivel local a responsabilității privind trecerea la moneda euro. Majoritatea întreprinderilor, inclusiv lanțurile de supermarket-uri, care vor juca un rol important în cadrul procesului de trecere la moneda euro, în calitate de „oficii de schimb de facto”, și-au amânat pregătirile concrete care necesită investiții în infrastructură și personal până la abrogarea de către Consiliul Uniunii Europene a derogării acordate. Va fi esențială garantarea faptului că, pe parcursul perioadei rămase până la data adoptării monedei euro, toate întreprinderile, inclusiv cele care nu solicită în mod direct informații, vor fi pregătite în mod corespunzător. Ar trebui stabilite în special anumite instrumente de monitorizare (de exemplu, sondaje de opinie) cu scopul de a contribui la măsurarea nivelului de pregătire a întreprinderilor mici și mijlocii (IMM-uri). Pregătirile autorităților locale pentru trecerea la moneda euro trebuie coordonate și monitorizate periodic pentru a se asigura efectuarea tuturor ajustărilor necesare. Personalul Poștei Letone ar trebui format în mod corespunzător pentru noul său rol pe parcursul trecerii la moneda euro. Implicarea sucursalelor locale ale organizațiilor de consumatori, ale agențiilor și ale diferitor organizații neguvernamentale va spori asumarea la nivel local a responsabilității privind trecerea la moneda euro. Pregătirile întreprinderilor ar trebui să înceapă la viteză maximă și să fie sprijinite și monitorizate de autoritățile responsabile. Ar trebui să se acorde o atenție specială întreprinderilor mici și mijlocii. 2.5. Comunicarea privind moneda euro Obiectivul general al strategiei de comunicare cu privire la trecerea la moneda euro constă în garantarea faptului că cel puțin 90 % din populația Letoniei[3] este suficient de bine informată cu privire la impactul și schimbările practice legate de trecerea de la lats la euro, precum și în creșterea sprijinului public în ceea ce privește introducerea monedei euro cu scopul de a asigura faptul că majoritatea rezidenților letoni sunt în favoarea introducerii monedei euro la data schimbării monetare efective. Rezultatele vor fi măsurate în decembrie 2013. În special, este important pentru Letonia să acorde o atenție deosebită locuitorilor care au acces restrâns la canalele de informare în masă, inclusiv cei care trăiesc în zone îndepărtate și grupurile vulnerabile, luând în considerare diversitatea lingvistică a cetățenilor săi. Comisia Europeană remarcă progresele substanțiale înregistrate în materie de comunicare pe parcursul primei jumătăți a anului 2013 și salută angajamentul Letoniei de a acorda o atenție specială necesităților de informare a grupurilor vulnerabile. Având în vedere faptul că cea mai mare parte a campaniilor de informare nu au atins deocamdată categoriile de public vizate, nu este încă posibilă o evaluare a impactului acestora. Rezultatele sondajelor de opinie în rândul publicului larg, inclusiv ale sondajului Eurobarometru recent (Flash EB nr. 377), indică totuși faptul că sprijinul acordat introducerii monedei euro este încă destul de scăzut, existând semnale clare asupra temerilor privind practicile abuzive și pierderea puterii de cumpărare. Sondajele de opinie contribuie la măsurarea succesului campaniei de comunicare privind trecerea la moneda euro și la identificarea necesității de ajustare a canalelor sau a activităților de comunicare. Autoritățile letone ar trebui să își intensifice eforturile în vederea furnizării tuturor informațiilor necesare rezidenților letoni și pentru a obține un sprijin public cât mai larg în favoarea introducerii monedei euro. În ceea ce privește toate activitățile de comunicare, este esențial ca Ministerul de Finanțe să asigure finalizarea în timp util a unor proceduri de achiziții publice complet transparente și nediscriminatorii, în conformitate cu Legea privind achizițiile publice a Republicii Letonia. Comisia intenționează să sprijine, în temeiul unui acord de parteneriat, punerea în aplicare a planurilor de comunicare atât prin intermediul contribuțiilor în natură, cât și prin intermediul unui acord de grant pentru până la 50 % din costurile eligibile ale activităților/categoriilor convenite de comun acord, cum ar fi salariile experților în comunicare, campania mass-media, sondajele de opinie în rândul publicului larg, seminarii și sesiuni de formare, precum și materialele de informare destinate tuturor gospodăriilor. Banca Centrală Europeană contribuie la campania națională de informare privind trecerea la moneda euro prin organizarea unei expoziții și a altor evenimente de relații publice, furnizând publicații și oferind sprijin campaniei de informare în masă. Un site internet consacrat destinat trecerii la moneda euro (www.eiro.lv), lansat încă din decembrie 2008, reprezintă principala sursă de informare a populației. Informații actualizate privind pregătirile legate de trecerea la moneda euro sunt, de asemenea, disponibile pe site-ul internet al Ministerului Finanțelor (http:// http://www.fm.gov.lv/en/) și pe cel al Băncii Letoniei (http://www.bank.lv/eng/main/euro/). 3. STAREA OPINIEI PUBLICE ÎN STATELE MEMBRE CARE AU ADERAT RECENT LA UE Începând din 2004, Comisia Europeană a comandat sondaje de tip „Eurobarometru” (EB) în țările care au aderat la UE în 2004 și 2007 și care nu au adoptat încă moneda euro, cu scopul de a urmări evaluarea gradului de informare și a atitudinii cetățenilor față de introducerea monedei euro. Sondajul efectuat în primăvara anului 2013 în NSM7[4] (Flash EB nr. 377) este cel de-al șaisprezecelea sondaj de acest tip. Munca de teren s-a desfășurat în aprilie 2013. În scopurile prezentului raport, s-a realizat o comparație între rezultatele celui mai recent sondaj Eurobarometru și cele ale sondajului anterior – Flash EB nr. 349 (munca de teren din aprilie 2012). 3.1. Sprijinul privind adoptarea monedei euro/percepția privind consecințele Cel mai recent sondaj de opinie confirmă rezultatele etapelor anterioare, cu o tendință descendentă graduală în ceea ce privește sprijinul acordat introducerii monedei euro în statele membre care au aderat recent la UE și care nu au adoptat încă moneda euro (NSM7). Majoritatea persoanelor intervievate din NSM7 au declarat că sunt împotriva introducerii monedei euro pe teritoriul țării lor: 51 % (+2pp) își manifestă dezacordul, în timp ce 45 % (-2pp) sunt de acord cu acest lucru. Rezultatele pentru Letonia urmăresc tendința generală: 55 % (+2pp) sunt împotriva, iar 42 % (-4pp) în favoarea introducerii monedei euro. În ceea ce privește consecințele percepute în legătură cu introducerea monedei euro, 45 % din respondenți (-4pp) consideră acest lucru drept un avantaj pentru statele membre care fac parte în prezent din zona euro, însă 54 % (+3pp), sunt de părere că trecerea la moneda euro are mai multe consecințe negative pentru propria țară. Cu toate acestea, 40 % (-3pp) întrevăd consecințe pozitive. La nivel personal, 50 % (-1pp) din persoanele intervievate în NSM7 se așteaptă la consecințe pozitive în urma introducerii monedei euro. În Letonia, tendința este una negativă, - 42 % (-3pp) așteptându-se la consecințe pozitive, în timp ce 48% (+4pp) se așteaptă la consecințe negative. Au existat două întrebări cu privire la posibilele consecințe asupra prețurilor. Întrebați în general ce părere au despre posibilele consecințe ale introducerii monedei euro, 67 % (-5pp) se așteaptă ca prețurile să crească. Cu toate acestea, un număr tot mai mare de respondenți, 22 % (+13pp), consideră că moneda euro va menține stabilitatea prețurilor. În Letonia, 75 % (+2pp) dintre respondenți se așteaptă la creșteri considerabile ale prețurilor, însă numărul respondenților care estimează o stabilitate a prețurilor a crescut, de asemenea, la 17 % (+8pp). Întrebați în mod specific despre stabilirea abuzivă a prețurilor, 74 % (nicio schimbare) din cetățenii NSM7 sunt îngrijorați, în timp de 24 % (nicio schimbare) au răspuns că nu sunt îngrijorați. Cel mai ridicat nivel de îngrijorare a fost înregistrat în rândul cetățenilor letoni: 81 % (-2pp). Întrebați dacă introducerea monedei euro ar însemna pierderea controlului asupra politicii economice, 45 % (+2pp) din persoanele intervievate în NSM7 au răspuns afirmativ, în timp ce 49 % (-2pp) au răspuns negativ. Spre deosebire de tendința generală, cea mai mare parte a letonilor, 63% (+6pp), consideră pierderea controlului asupra politicii economice drept un rezultat al introducerii monedei euro. 3.2. Informarea cu privire la moneda euro În Letonia, cetățenii sunt în mare parte la curent cu posibila introducere a monedei euro (80 % se așteaptă ca acest lucru să aibă loc până în 2014). În NSM7, procentul cetățenilor care consideră că au fost informați cu privire la trecerea la moneda euro a crescut ușor la 41 % (+2pp). Letonia ocupă primul loc în această privință, 50 % dintre letoni considerându-se informați (+11pp). Cu toate acestea, 48 % (-12pp) din aceștia nu consideră că au fost informați în mod corespunzător. La întrebarea care sunt instituțiile naționale în care au cea mai mare încredere, rezultatele Letoniei s-au aliniat la tendința generală manifestată în NSM7, și anume 66 % (+1pp) din respondenți au indicat banca națională, urmată îndeaproape de administrația fiscală în proporție de 62 % (+9pp). Încrederea în instituțiile UE, deși în continuare ridicată, a înregistrat o scădere la 60 % (-7pp). Întrebați care sunt cele mai importante aspecte ale campaniei de comunicare privind trecerea la moneda euro, cetățenii letoni au optat pentru dubla afișare a prețurilor în magazine, în procent de 90 % (+3pp), urmată de dubla afișare a prețurilor pe facturi cu 86 % (+5pp) și pe fluturașul de salariu în proporție de 77 % (+2pp). Pentru 69 % (-1pp) dintre respondenții letoni valoarea unui EUR (rata de schimb valutar) reprezintă un aspect important. Rezultatele menționate indică în mod clar necesitatea concentrării campaniei de informare asupra informării populației cu privire la aspectele practice ale trecerii la moneda euro în Letonia cu scopul de a garanta dubla afișare a prețurilor și de a asigura monitorizarea modului de stabilire a prețurilor pe parcursul perioadei de trecere la moneda euro, întrucât acestea reprezintă principalele preocupări ale cetățenilor. Informațiile corespunzătoare privind moneda euro și trecerea la moneda euro ar trebui să abordeze preocupările cetățenilor și scepticismul acestora cu privire la moneda euro. Autoritățile letone ar trebui să ia în considerare în mod corespunzător sondajele de opinie periodice vizând publicul larg cu posibilitatea ajustării temelor și, după caz, a principalelor mesaje ale campaniei de informare. În vederea identificării necesităților de informare și a evaluării percepției IMM-urilor cu privire la propriul stadiu de pregătire, autoritățile letone ar trebui să efectueze un sondaj dedicat în rândul IMM-urilor cu privire la pregătirile practice legate de trecerea la moneda euro. Sondajul ar trebui să fie efectuat în timp util pentru a permite introducerea rezultatelor în cadrul campaniei generale de informare. 4. CONCLUZII GENERALE ȘI PERSPECTIVE Pregătirile practice desfășurate în Letonia sunt, pe ansamblu, satisfăcătoare. Cu toate acestea, Comisia a identificat unele domenii în care sunt necesare eforturi suplimentare. În special, se recomandă autorităților letone să sporească numărul de angajați disponibili pentru monitorizarea dublei afișări a prețurilor și a punerii în aplicare a memorandumului „Introducem corect moneda euro”. Ar trebui să fie adoptate rapid măsuri corective împotriva întreprinderilor care nu respectă cerințele privind afișarea prețurilor și conversia (de exemplu regulile de rotunjire) sau care nu pun în aplicare în mod corespunzător memorandumul „Introducem corect moneda euro”, astfel încât să se adopte o decizie finală în maximum 48 de ore. Toate ATM-urile ar trebui să poată distribui euro la 1 ianuarie 2014. Comisia Europeană va reevalua pregătirile practice desfășurate de Letonia în vederea introducerii euro, inclusiv măsurile întreprinse în urma recomandărilor din prezentul raport și efectele campaniei de informare aflate în curs. Constatările Comisiei vor fi publicate într‑un nou raport (Al treisprezecelea raport privind pregătirile practice în vederea viitoarei extinderi a zonei euro) înainte de sfârșitul anului curent. [1] Bancnotele și monedele euro vor fi introduse în ziua în care euro va deveni moneda oficială a Letoniei. Scenariul „big bang” a fost utilizat în toate statele membre care au aderat la zona euro după 2002. [2] În 2011, Letonia număra 33,1 locuitori pe km2 în comparație cu media UE de 116,92 (Sursă: Eurostat). [3] Astfel cum a fost menționat în Acordul de grant ECFIN nr. 105 din 2013, „Activitățile de comunicare referitoare la adoptarea monedei euro în Letonia”, încheiat de Comisia Europeană și Ministerul de Finanțe al Republicii Letonia la 30 aprilie 2013. [4] Sondajele Eurobarometru furnizează rezultate pentru noile state membre care nu au adoptat încă moneda euro. Cel mai recent sondaj a vizat Polonia, Republica Cehă, Ungaria, Bulgaria, România, Letonia și Lituania. Cipru, Malta, Slovenia, Slovacia și Estonia nu au mai fost incluse în sondaj deoarece au aderat deja la zona euro. În total, au fost intervievați aleatoriu aproximativ 7 014 cetățeni.